### NN 27/2026 (18.3.2026.), Presuda Visokog upravnog suda Republike Hrvatske poslovni broj: Usoz-46/2025-7 od 27. veljače 2026.

VISOKI UPRAVNI SUD REPUBLIKE HRVATSKE

322

PRESUDA

Visoki upravni sud Republike Hrvatske u vijeću sastavljenom od sudaca toga Suda Blanše Turić, predsjednice vijeća, dr. sc. Sanje Otočan, Senke Orlić-Zaninović, Snježane Horvat-Paliska i Kristine Senjak Krunić, članica vijeća te više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta, povodom zahtjeva NB [adresa], [adresa], OIB: [osobni identifikacijski broj], MT, [adresa], [adresa], OIB: [osobni identifikacijski broj], AT iz [adresa], [adresa], OIB: [osobni identifikacijski broj] i IK iz [adresa], [adresa], OIB: [osobni identifikacijski broj] koje zastupa opunomoćenik, odvjetnik Stjepan Čaljkušić iz Podstrane, Put starog Sela 54, OIB: 06283498942, na sjednici vijeća održanoj 27. veljače 2026.

presudio je

I. Ukida se Odluka o nerazvrstanim cestama na području Općine Podstrana, klasa: 024-02/24-01/03, urboj: 2181-39-01-24-04 od 18. siječnja 2024. (»Službeni glasnik Općine Podstrana«, 1/2024., 23/2024., 7/2025.) u dijelu Popisa nerazvrstanih cesta na području Općine Podstrana pod rednim brojem 97. [adresa], 70 m², koja se nalazi na kat.čest. [katastarska čestica], k. o. [katastarska općina].

II. Nalaže se Općini Podstrana, OIB: 4091092548, da podnositeljima zahtjeva, NB [adresa], [adresa], OIB: [osobni identifikacijski broj], MT, [adresa], [adresa], OIB: [osobni identifikacijski broj], AT iz [adresa], [adresa], OIB: [osobni identifikacijski broj] i IK iz [adresa], [adresa], OIB: [osobni identifikacijski broj], nadoknadi troškove ovoga spora u iznosu 1.562,50 eura (tisuću petsto šezdeset dva eura i pedeset centi) u roku od 15 dana od dana dostave ove presude, dok se zahtjev podnositelja za naknadu troškova u preostalom dijelu odbija.

Obrazloženje

1. Podnositelji su podnijeli zahtjev za ocjenu zakonitosti Odluke o nerazvrstanim cestama na području Općine Podstrana, klasa: 024-02/24-01/03, urboj: 2181-39-01-24-04 od 18. siječnja 2024. u dijelu Popisa nerazvrstanih cesta na području Općine Podstrana pod rednim brojem 97. Ulica Ivana Paštrića Poljičanina – I. odvojak, 70 m², koja se nalazi na kat.čest. 1003 k.o. Donja Podstrana – dalje Odluka.

2. Podnositelji u bitnom navode da je rješenjem Općinskog suda u Splitu, Zemljišnoknjižnog odjela, poslovni broj: Z-45242/2022 od 11. studenoga 2022. upisana nerazvrstana cesta na čest.zem. [čestica zemlje] k.o. [katastarska općina] te da su na navedeno rješenje podnijeli prigovor koji je usvojen rješenjem istog suda, poslovni broj: Z-51358/2022 od 8. rujna 2023. i kojim se nalaže uspostava prijašnjeg zemljišnoknjižnog stanja kakvo je bilo prije dopuštenog upisa. Ističu da je čestica 1003 k.o. [katastarska općina] proglašena nerazvrstanom cestom 2022., a da bi mogla steći taj status mora dobiti uporabnu dozvolu, prethodno lokacijsku i građevinsku te se provesti postupak izvlaštenja, što ovdje nije slučaj.

2.1. Ističu da predmetna čestica nije nerazvrstana cesta te u pri­log svojim navodima dostavljaju Zapisnik sastavljen u povodu osnivanja zemljišne knjige za k.o. [katastarska općina], broj: ­Z 8500/2005/1203 od 19. rujna 2002. te Sporazum od 15. travnja 2010. kojim je jasno definirano da je predmetna čestica privatni pristupni put, a od tada pa do stupanja na snagu Zakona o cestama ništa se nije promijenilo. Podnositelji dostavljaju i presudu Općinskog suda u Splitu, poslovni broj: I P-645/07 od 11. srpnja 2013. u kojoj je utvrđeno da predmetna čestica nije javni put. Nadalje navode da postoje tri isprave koje jasno potvrđuju da je predmetna čestica privatno vlasništvo te smatraju da se Zapisnik sastavljen u povodu osnivanja zemljišne knjige za k.o. [katastarska općina] u kojem je sudjelovala Općina Podstrana neposredno primjenjuje na pravni odnos stranaka te predstavlja res iduicata. Podnositelji upućuju i na pravni stav iz presude Županijskog suda u Zadru, poslovni broj: Gž-3702/14 od 26. siječnja 2016. prema kojoj, rješenje doneseno u završnom postupku obnove zemljišne knjige veže stranke koje su sudjelovale u tom postupku, a nisu u tom postupku izjavile žalbu odnosno podnijele tužbu za ispravak u smislu članka 197. Zakona o zemljišnim knjigama. Iz navedenih razloga predlažu da se ukine osporena Odluka.

3. Na navode podnositelja očitovao se načelnik Općine Podstrana. U bitnom navodi da je osporena Odluka na snazi. Pozivom na odredbe članka 131. stavka 1. i 3. i članka 98. Zakona o cestama, ističe da je Općina Podstrana ex lege stekla vlasništvo na onim česticama odnosno dijelovima čestica koje su se koristile za promet vozila po bilo kojoj osnovi (i bez odgovarajuće osnove) i koje su pristupačne većem broju korisnika, dakle, koje su stekle status nerazvrstane ceste. U očitovanu se nadalje navodi da je pravna osnova za donošenje Odluke za osnivanje i imenovanje ulice Ivana Paštrića Poljičanina – I. odvojak, koju je donijelo predstavničko tijelo Općine Podstrana, klasa: 024-02/22-01/04 od 11. svibnja 2022., Zakon o naseljima, kojim je u članku 7. takvo ovlaštenje dano predstavničkom tijelu jedinice lokalne samouprave. Stoga, činjenica da je određena nerazvrstana cesta osnovana i imenovana ulicom po posebnom propisu, Zakonu o naseljima, a nakon stupanja Zakona o cestama 28. srpnja 2011. što je slučaj u konkretnom slučaju, ne podrazumijeva da ista nije postojala prije stupanja na snagu Zakona o cestama. U očitovanju se nadalje navodi da dokumentacija na koju se podnositelji pozivaju, ne predstavlja zapreku za donošenje osporene Odluke pa se iz navedenih razloga predlaže odbacivanje zahtjeva.

4. Sud je u skladu s odredbom članka 6. Zakona o upravnim sporovima (» Narodne novine«, 36/2024. – dalje ZUS) pozvao podnositelje zahtjeva da se očituju na navode donositelja. Podnositelji zahtjeva u podnesku ostaju kod iznesenih navoda iz zahtjeva te predlažu da im se nadoknade troškovi upravnog spora u iznosu od 3.254,00 eura, za sastav zahtjeva i sastav podneska od 4. veljače 2026. uvećano za zastupanje više stranaka uz pripadajući PDV.

5. Zahtjev je osnovan.

6. Osporenu Odluku donijelo je Općinsko vijeće Općine Podstrana na sjednici održanoj 18. prosinca 2024. na temelju članka 107. stavka 3. i članka 109. Zakona o cestama (»Narodne novine«, 84/11., 22/13., 54/13., 148/13., 92/14., 110/19.,144/21., 4/23. – dalje ZOC) te članka 30. Statuta Općine Podstrana (»Službeni glasnik Općine Podstrana«, 7/21., 21/22. 4/23. – dalje Statut).

Sastavni dio osporene Odluke je i Popis nerazvrstanih cesta na području Općine Podstrana (stavak 3.).

7. Članak 98. stavak 1. ZOC-a definira nerazvrstane ceste kao ceste koje se koriste za promet vozilima i koje svatko može slobodno koristiti na način i pod uvjetima određenim tim Zakonom i drugim propisima, a koje nisu razvrstane kao javne ceste u smislu ZoC-a, i to posebice:

– ceste koje su na području gradova s više od 35 tisuća stanovnika, te gradova koji su sjedišta županija bile razvrstane u javne ceste Odlukom o razvrstavanju javnih cesta u državne ceste, županijske ceste i lokalne ceste (»Narodne novine«, 54/08., 122/08., 13/09., 104/09. i 117/10.),

– ceste koje povezuju naselja,

– ceste koje povezuju područja unutar gradova i naselja, terminali i okretišta vozila javnog prijevoza,

– pristupne ceste do stambenih, poslovnih, gospodarskih i drugih građevina,

– druge ceste na području naselja i gradova.

8. Za ocjenu zakonitosti osporene Odluke mjerodavan je članak 131. stavak 1. ZOC-a, kojim je propisano da ceste koje se na dan stupanja na snagu tog Zakona (28. srpnja 2011.) koriste za promet vozila po bilo kojoj osnovi i koje su pristupačne većem broju korisnika, a koje nisu nerazvrstane kao javne ceste u smislu tog Zakona, postaju nerazvrstane ceste.

9. Ovaj Sud je izvršio uvid u dokumentaciju koju su dostavili podnositelji zahtjeva i u javno dostupne podatke. Iz zemljišnoknjižnog izvatka Općinskog suda u Splitu proizlazi da je u zemljišnoknjižnom ulošku broj: 1023 na k.č. [katastarska čestica] upisan put 250 m² u suvlasništvu više fizičkih osoba, među kojima su i podnositelji zahtjeva. Iz dostavljenog Zapisnika Općinskog suda u Splitu, Zemljišno-knjižnog odjela, broj: Z-8500/2005/1023 od 19. rujna 2006. sastavljenog povodom osnivanja zemljišne knjige za k.o. [katastarska općina], proizlazi da je k.č. [katastarska čestica], put, dužine 250 m², u suvlasništvu više osoba, između ostalih i IK i MT. Uvidom u dostavljeni Sporazum od 15. travnja 2010. zaključen između Općine Podstrana te MT i IK, radi izgradnje sustava otpadnih voda u [adresa], proizlazi da su navedene fizičke osobe suvlasnici k.č. [katastarska čestica] k.o. [katastarska općina], koja u naravi predstavlja privatni pristupni put za njihove privatne kuće.

10. Nadalje, ovaj Sud je izvršio uvid i u dostavljeno rješenje Općinskog suda u Splitu, Zemljišnoknjižnog odjela broj: Z-51358/2022 od 8. rujna 2023. kojim je usvojen prigovor podnositelja, preinačeno rješenje tog suda, poslovni broj: Z-45242/2022 od 11. studenoga 2022. (o upisu prava vlasništva Općine Podstrana na čest. [katastarska čestica], [adresa] kao nerazvrstane ceste) te se uspostavlja prijašnje zemljišnoknjižno stanje. U rješenju od 8. rujna 2023. Općinski sud u Splitu navodi da su isprave izdane od strane Općine Podstrana međusobno proturječne jer se u očitovanju Općine Podstrana izričito navodi kako je predmetna cesta izgrađena odnosno rekonstruirana do stupanja na snagu ZOC-a, 2011., dok iz Odluke o osnivanju i imenovanju ulice Ivana Paštrića Poljičanina – I. odvojak na području Općine Podstrana, klasa: 024-02/22-01/04, urbroj: 2189-39-1-23 od 11. svibnja 2022. (»Službeni glasnik Općine Podstrana«, 12/2022. – dalje Odluka/22.) proizlazi da se tek istom predmetna cesta osniva, čak i imenuje iz čega se može zaključiti da ista nije postojala danom stupanja na snagu ZOC-a.

11. Ovaj Sud je izvršio uvid u Odluku/22. koju je donijelo Općinsko vijeće Općine Podstrana na sjednici održanoj dana 11. svibnja 2022. pozivom na članak 7. Zakona o naseljima (»Narodne novine« broj 39/22) i članka 30. Statuta. Članak 1. Odluke propisuje: U naselju Podstrana – Sita novoosnovana ulica koja se pruža od spoja s kat.čest. 5154/1 (Ulica Ivana Paštrića Poljičanina) i ide južno preko kat.čest. 1003 i dijela 1001, sve K.O. Donja Podstrana, u dužini 67 m, imenuje se: Ulica Ivana Paštrića Poljičanina – I. odvojak. Prema stavku 3. Odluka stupa na snagu osmog dana od dana objave u Službenom glasniku Općine Podstrana.

12. S obzirom da se tek Odlukom/22. na čestici [katastarska čestica] k.o. [katastarska općina] osniva i imenuje [adresa], proizlazi da se ista osporenom Odlukom nije mogla proglasiti nerazvrstanom cestom jer se sukladno članku 131. ZOC-a nerazvrstanom cestom može proglasiti ona cesta koja je kao takva postojala na dan stupanja na snagu ZOC-a, dakle, 2011. i koja se koristila za promet vozilima po bilo kojoj osnovi te bila pristupačna većem broju korisnika.

13. Nije sporna ovlast predstavničkog tijela Općine Podstrana da sukladno članku 7. Zakona o naseljima donese odluku o imenovanju trgova, naselja i ulica. Međutim, suprotno navodima iz očitovanja donositelja, činjenica da je određena nerazvrstana cesta osnovana i imenovana nakon stupanja na snagu ZOC-a, upravo podrazumijeva da takva cesta nije postojala prije stupanja na snagu ZOC-a.

14. Kao što je navedeno, za primjenu odredbe članka 131. ­ZOC-a odlučna je činjenica da je riječ o cesti koja se na dan stupanja na snagu ZOC-a koristila za promet vozila i bila pristupačna većem broju korisnika odnosno koja je do tada bila izgrađena, dok dokumentacija koju su dostavili podnositelji zahtjeva upućuje na zaključak da se čestica 1003 k.o. Donja Podstrana do stupanja na snagu ZOC-a koristila kao privatni pristupni put koji služi za prilaz privatnim objektima.

15. Slijedom svega navedenog, ocjenjuje se da donositelj nije dokazao da je sporna cesta udovoljavala uvjetima propisanim člankom 131. stavkom 1. ZOC-a da bi se mogla smatrati nerazvrstanom cestom.

16. Stoga je Sud na temelju članka 162. stavka 3. ZUS-a riješio kao pod točkom I. izreke presude. Osporena Odluka, u skladu s člankom 162. stavka 4. ZUS-a prestaje važiti danom objave ove presude u »Narodnim novinama«.

17. U odnosu na zatražene troškove upravnog spora, a polazeći od stajališta Ustavnog suda Republike Hrvatske o troškovima objektivnog upravnog spora, izraženog u odluci poslovni broj: ­U-III-837/2021 od 3. prosinca 2024., Sud smatra da podnositeljima budući su uspjeli u sporu pripada pravo na naknadu troškova spora za sastav zahtjeva za ocjenu zakonitosti općeg akta sukladno Tbr. 27. točki 3., Tbr. 52. stavka 3., Tbr. 54. i Tbr. 46. Tarife o nagradama i naknadi troškova za rad odvjetnika (»Narodne novine«, 138/23. – dalje Tarifa).

18. U preostalom dijelu zahtjev za naknadu troškova se odbija jer Sud ocjenjuje da podnesak od 4. veljače 2026. ne sadrži činjenična i pravna obrazlaganja koja su utjecala na ishod spora, zbog čega ne predstavlja opravdan trošak pa se u tom dijelu zahtjev odbija. Nadalje, Sud nije dosudio podnositeljima uvećanu naknadu troškova u smislu Tbr. 40. stavka 1. Tarife za zastupanje više stranaka jer svi podnositelji osporavaju isti opći akt i iz istih razloga, dok podnesci ne sadrži ništa što bi upućivalo na zaključak o potrebi dodatnog vrednovanja opunomoćenika podnositelja zbog zastupanja više podnositelja. Stoga je na temelju članka 147. stavka 1. u vezi s člankom 148. stavkom 4. ZUS-a odlučeno kao u točki II. izreke.

Poslovni broj: Usoz-46/2025-7
 Zagreb, 27. veljače 2026.

Predsjednica vijeća
 Blanša Turić, v. r.